## 

## Forretningsorden for afholdelse af generalforsamling Socialpædagogerne Østjylland

1. Generalforsamlingen åbnes af en repræsentant fra bestyrelsen. Denne repræsentant leder valget af dirigenten.
2. Dirigenten konstaterer generalforsamlingens indvarsling og beslutningsdygtighed, jvf. vedtægternes § 11 stk. 2 og stk. 6.
3. Der vælges et stemmeudvalg på mindst 6 personer, der ikke er kandidater til det efterfølgende valg, samt mindst 1 referent.
4. Dirigenten oplæser dagsordenen, der mindst skal indeholde de i vedtægterne nævnte punkter.
5. Dirigenten kan foreslå en tidsplan.
6. Under debatten af dagsordenens punkter får medlemmerne ordet i den rækkefølge, de skriftligt indtegner sig hos dirigenten, der tydeligt skal annoncere talerens navn.
7. Ingen må tage ordet uden dirigentens tilladelse.
8. Taleren må nøje holde sig til det foreliggende emne og i øvrigt rette sig efter dirigentens anvisninger.
9. Ethvert medlem har ret til mundtligt at stille forslag om indskrænkning af taletiden. Et sådant forslag skal straks sættes under afstemning.
10. Dirigenten kan bryde de indtegnede taleres rækkefølge for en ”kort bemærkning”, såfremt et medlem anmoder herom. Denne bemærkning må dog kun være af oplysende art for selve sagens betydning.
11. Forlanger nogen ordet til forretningsordenen, skal det opgives til hvilket punkt på denne, vedkommende ønsker ordet.
12. Alle afstemninger afgøres ved simpelt flertal.
13. I tilfælde af stemmelighed ved en sags afgørelse opretholdes den bestående tilstand.
14. Hvis der foreligger 2 forslag om samme emne, skal det mindst vidtgående forslag sættes under afstemning først.
15. Ændringsforslag til stillet forslag skal fremsættes forinden vedtaget afslutning. Ændringsforslaget sættes under afstemning forinden det forslag, hvortil det er stillet.
16. Forslagsstilleren kan få ordet som sidste taler.
17. Valg til bestyrelsen foregår i 5 omgange, jvf. vedtægternes § 11, stk. 7 og § 12, stk. 5.
18. Valg af kongresdelegerede foregår jvf. vedtægternes § 11, stk. 7 og § 15, stk. 2.
19. Tvivlspørgsmål, der ikke kan løses ved nærværende forretningsorden, afgøres af dirigenten.
20. Eventuelt forslag om ny dirigent sættes straks under afstemning, der ledes af formanden.
21. Referenten fører beslutningsprotokol, som underskrives af dirigenten.